10 χρήσιμες συμβουλές για νέους επιχειρηματίες\nτην Οκτωβρίου 09, 2015\nΟι νέοι επιχειρηματίες είναι συχνά μόνοι τους στο νέο τους ταξίδι που λέγεται επιχειρηματικότητα. Ελλείψει σχετικής θεωρητικής κατάρτισης, εμπειρίας και συμβουλευτικής, πολύ δύσκολα θα καταφέρουν να φτάσουν στο στόχο τους. Η ελληνική πραγματικότητα μας λέει ότι οι έλληνες επιχειρηματίες στο σύνολό τους ξεκινούν χωρίς την απαραίτητη γνώση, αυξάνοντας έτσι το ρίσκο για τα χρήματά τους, τον κόπο τους και τελικά για το ίδιο τους το εγχείρημα. Αν ακολουθούσαν τουλάχιστον λίγες συμβουλές από τους εμπειρότερους των συμβούλων επιχειρήσεων, οι προοπτικές τους θα ήταν σαφώς καλύτερες:\nΠολλοί νέοι επιχειρηματίες αισθάνονται την ανάγκη να εκμεταλλευτούν κάθε ευκαιρία που τους παρουσιάζεται. Πολλά καρπούζια όμως δεν χωρούν στην ίδια μασχάλη. Προσπαθώντας κανείς να κάνει πολλά πράγματα μαζί, μειώνει την παραγωγικότητα και την αποτελεσματικότητά του. Κάντε λοιπόν ένα πράγμα τέλεια, παρά δέκα πρόχειρα. Αν αισθάνεστε την ανάγκη να κάνετε κάτι άλλο παράλληλα, πάει να πει ότι κάτι δεν πάει καλά με το πρώτο σας εγχείρημα.\n2, Γνωρίστε αυτό που κάνετε ή κάνετε αυτό που γνωρίζετε.\nΜην ξεκινάτε μία δουλειά επειδή απλά σας φαίνεται καλή ή ότι θα σας αποφέρει γρήγορα κέρδη. Κάντε αυτό που αγαπάτε περισσότερο. Οι επιχειρήσεις γίνονται βάσει δεξιοτήτων και ικανοτήτων. Με αυτόν τον τρόπο βελτιώνονται οι πιθανότητες επιτυχίας. Εξάλλου, είναι πολύ σημαντικό να σας αρέσει αυτό που κάνετε, καθώς επιθυμείτε να είναι αποδοτικό και να διαρκέσει πολύ. Αν δεν το αγαπάτε πραγματικά δεν θα τα καταφέρετε ποτέ.\n3. Παρουσιάστε τη δουλειά σας σε 30 δευτερόλεπτα ή μη λέτε τίποτα απολύτως.\nΤο να μπορείτε να παρουσιάσετε τη δουλειά σας είναι πολύ σημαντικό. Είτε σε έναν χρηματοδότη, είτε σε ένα συνεργάτη, είτε ακόμα και στο κοινό σας, στους μελλοντικούς πελάτες σας, είναι απαραίτητη προϋπόθεση να μπορείτε με λίγα και απλά λόγια να πείτε τι ακριβώς κάνετε και για ποιο λόγο.\n4. Να ξέρετε αυτό που ξέρετε, αυτό που δεν ξέρετε και ποιος ξέρει αυτό που δεν ξέρετε.\nΚανείς δεν γνωρίζει τα πάντα και για αυτό δεν χρειάζεται να το παίζετε παντογνώστες. Κάντε παρέα με επιτυχημένους επιχειρηματίες και συμβούλους και κερδίστε από τη γνώση τους. Εξετάστε το ενδεχόμενο να συνεργαστείτε μαζί τους, καθώς η συνέργεια από τη φύση της μπορεί να έχει εκπληκτικά αποτελέσματα.\n5. Δράστε ως νεοφυή επιχείρηση.\nΞεχάστε τα πολυτελή γραφεία, τα γρήγορα αυτοκίνητα και τα περιττά έξοδα. Το πορτοφόλι σας είναι το αίμα της επιχείρησής σας. Μάθετε να είστε ολιγαρκής και να ελέγχετε όλα σας τα έξοδα.\n6. Μάθετε χορεύοντας.\nΑν δεν μπεις στο χορό δεν μαθαίνεις. Κανένα βιβλίο, ούτε επιχειρηματικό σχέδιο μπορεί να προβλέψει το μέλλον ή να σας προετοιμάσει πλήρως ως επιτυχημένο επιχειρηματία. Βεβαίως, δεν πρέπει να ξεκινήσετε ποτέ μια δουλειά αν δεν έχετε προετοιμαστεί. Ωστόσο, μην περιμένετε να γίνουν όλα όπως τα σχεδιάσατε. Τα απρόβλεπτα προβλήματα είναι αυτά που θα σας κάνουν καλό επιχειρηματία. Το πιο σημαντικό είναι να μαθαίνετε από τα λάθη σας και να μην τα επαναλαμβάνετε.\n7. Κανείς δεν θα σας χαρίσει τα χρήματά του.\nΑν θέλετε χρήματα να επενδύσετε στη δουλειά σας, ξανασκεφτείτε το. Αναθεωρήστε μεγαλεπήβολα σχέδια και μειώστε τα έξοδα. Απλοποιήστε τη δουλειά σας ή βρείτε εναλλακτικούς τρόπους να την κάνετε με λιγότερα έξοδα. Δώστε αξία στην επιχείρησή σας προτού αρχίσετε να ψάχνετε για κεφάλαια να επενδυθούν σ' αυτήν. Αν η επιχείρησή σας είναι επιτυχημένη, τότε οι πιθανότητες να βρείτε επενδυτή είναι σαφώς μεγαλύτερες.\n8. Φροντίστε την υγεία σας.\nΗ υγεία έχει άμεση σχέση με την παραγωγικότητα. Η επιχειρηματικότητα είναι τρόπος ζωής και δεν έχει ωράριο. Αν εργάζεστε έως εξάντλησης θα καείτε και τελικά θα είστε αντιπαραγωγικός. Για αυτό θα πρέπει να φροντίζετε τη διατροφή σας, να ασκείστε και να αφιερώνετε χρόνο στον εαυτό σας.\n9. Μην πέφτετε μέσα στο λάκκο που σκάψατε.\nΜην μιλάτε αν δεν έχετε να πείτε κάτι. Εντυπωσιάστε με πράξεις, όχι με λόγια. Μη φουσκώνετε την αλήθεια και μην διατυμπανίζετε τους στόχους της επιχείρησης, σαν να είναι βεβαιότητες.\n10. Να ξέρετε πότε πρέπει να τα παρατάτε.\nΑντίθετα με τη δημοφιλή ρήση, ο καπετάνιος δεν εγκαταλείπει τελευταίος το καράβι. Αφήστε τον εγωισμό σας κατά μέρος και να είστε έτοιμος να εγκαταλείψετε το εγχείρημά σας, όταν έρθει η ώρα. Αν η επιχείρησή σας δεν προχωράει, δείτε τι κάνατε λάθος και αν θα μπορούσατε να κάνετε κάτι διαφορετικά. Πάρτε το μάθημά σας και χρησιμοποιείστε το στην επόμενη προσπάθειά σας. Η αποτυχία μπορεί να είναι μοιραία, αλλά ο αληθινός επιχειρηματίας πρέπει να επικρατεί σε κάθε δυσκολία.\nΕΚΠΑΙΔΕΥΤΙΚΑ TIPS ΟΙΚΟΝΟΜΙΚΗ ΚΡΙΣΗ ΚΑΙ ΕΠΙΧΕΙΡΗΜΑΤΙΚΟΤΗΤΑ


Κιμ Τιλί: Ο παίκτης που του έλειπε - to10.gr\nΚιμ Τιλί: Ο παίκτης που του έλειπε\nΟ Γάλλος φόργουορντ ήταν η μεταγραφή «κλειδί» για τον καλοκαιρινό σχεδιασμό του Γιάννη Σφαιρόπουλου το καλοκαίρι. Η απουσία του, η επιστροφή και ο νέος Ολυμπιακός.\nΤο καλοκαίρι ο Ολυμπιακός απέκτησε τον Κιμ Τιλί για να προσφέρει ποιοτικές ανάσες στον Γιώργο Πρίντεζη στο «4» και παράλληλα να κερδίσει ακόμα περισσότερα στο ροτέισον του με την αθλητικότητά του. Η απογοήτευση του Γάλλου για το «κόψιμο» από την τελική 12άδα της Εθνικής του ομάδας στο Ευρωμπάσκετ, τον έφεραν αντιμέτωπο με την άμεση προσαρμογή του στην προετοιμασία της ομάδας των «ερυθρόλευκων». Ήθελε να αποδείξει ότι ο Βινσέντ Κολέ έκανε λάθος, αλλά και να πετύχει με τον Ολυμπιακό.\nΗ θέλησή του λοιπόν, πίεσε παραπάνω τον οργανισμό του και όπως και ο ίδιος έχει εκμυστηρευτεί και το σώμα του αντέδρασε. «Ο Κιμ Τιλί υποβλήθηκε σε μαγνητική τομογραφία στο Ιατρικό Κέντρο Αθηνών η οποία ανέδειξε απόσπαση του τένοντα μακρού προσαγωγού από την έκφυσή του», αναφέρει η ανακοίνωση της ΚΑΕ Ολυμπιακός, μία μέρα από το παιχνίδι στην Κρήτη με τη Μπασκόνια.\nΟ δρόμος που είχε να διανύσει ο Γάλλος ήταν τεράστιος και ο Σφαιρόπουλος έβλεπε τον καλοκαιρινό προγραμματισμό του, από νωρίς να πηγαίνει περίπατο.\nΕΠΙΜΟΝΗ, ΧΑΜΟΓΕΛΟ, ΣΩΣΤΗ ΖΩΗ ΚΑΙ ΑΠΟΚΑΤΑΣΤΑΣΗ\nΑπό τις 13 Οκτωβρίου και μετά άρχισε ο «Γολγοθάς» του Κιμ Τιλί. Η διαδρομή προς την πισίνα για την αποκατάστασή του ήταν πλέον η καθημερινότητά του. Ο Γάλλος, σύμφωνα και με τις μαρτυρίες των ανθρώπων του Ολυμπιακού, ακολουθούσε κατά γράμμα το πρόγραμμά του. Δεν σταμάτησε ούτε στιγμή να πιστεύει ότι θα επιστρέψει ακόμα και νωρίτερα από ότι όλοι περίμεναν και από ότι έλεγαν οι πληροφορίες.\nΟ πρώτος σοβαρός τραυματισμός στην καριέρα του, τον είχε πεισμώσει περισσότερο παρά απογοητεύσει. Σύμμαχος σε όλη τη διαδρομή το χαμόγελό του, η οικογένειά του και η… οικογένεια του Ολυμπιακού που δεν τον άφησε στιγμή μονο του.\nΟ ερχομός του Κάιλ Ουίλτζερ ήταν φυσικό επόμενο, όμως και μία κίνηση που τον τόνωσε ψυχολογικά. Οι «ερυθρόλευκοι» δεν προχώρησαν στην απόκτηση του αντικαταστάτη του, αλλά ενός διαφορετικού συμπληρώματος, που δεν θα εμπόδιζε την επιστροφή του στα παρκέ.\nΣιγά σιγά και με μεθοδικά βήματα ο Κιμ Τιλί, άφησε τα πάντα πίσω του. Ξεπέρασε τον σκόπελο και η 2η μέρα του Φλεβάρη ήταν ημέρα γιορτής για τον ίδιο. Επιτέλους και μετά από καιρό, μπήκε στις προπονήσεις του Ολυμπιακού, διέγραψε μία και καλή τον τραυματισμό του και κοίταξε μπροστά. Με το χαμόγελο που από την πρώτη μέρα που πάτησε στην χώρα μας επάνω στο πρόσωπό του.\nΕΝΑΣ ΑΛΛΟΣ ΟΛΥΜΠΙΑΚΟΣ ΜΕ ΑΥΤΟΝ\nΤο ιατρικό τιμ του έδωσε το «ΟΚ» για να παίξει και στον τελικό με την ΑΕΚ. Η επιστροφή του άργησε κάπως, όμως άξιζε η προσμονή. Ο Ολυμπιακός παρουσιάστηκε διαφορετικός με τον Γάλλο φόργουορντ στο ροτέισον του στο παιχνίδι που έκλεψε τις εντυπώσεις στην 24η «στροφή» της Ευρωλίγκας.\nΤι πρόσφερε στην επιστροφή του ο Τιλί; Αρχικά σκληράδα. Ελειπε χαρακτηριστικά από τον Ολυμπιακό όλο αυτό το διάστημα. Από τη φύση του, ο Κιμ είναι ένας αθλητής που δεν φοβάται να βάλει το σώμα του στη φωτιά. Ακόμα και αν προέρχεται από έναν τόσο σοβαρό τραυματισμό. Οι ψηλοί του Πασκουάλ τον «ένιωσαν» για τα καλά. Σε κάθε επαφή, με τα χέρια στην μπάλα ψηλά και με θράσος να τους «κλέψει» την… μπουκιά από το στόμα.\nΤαυτόχρονα έδωσε ταχύτητα στη ρακέτα. Ιδανικός παίκτης για τον τρόπο που έχει σκεφτεί εξ αρχής ο Σφαιρόπουλος να παίζει στην άμυνα. Φοβερός στις αλλαγές, μαρκάρει κάθε αντίπαλο, τίμιος και σε βαριά πεντάρια, είναι απειλή στους αιθέρες με τον Τζέιμς Γκιστ να δέχεται ένα κόψιμο σε κάρφωμα, το οποίο έχει συνηθίσει ο ίδιος να πραγματοποιεί σε αντιπάλους του. Μιλώντας λοιπόν για την ταχύτητα, ο Τιλί προσφέρει σε τρανζίσιον επιθετικές καταστάσεις, κάτι που έθεσε σαφές και στο μοναδικό του καλάθι, όταν και μετά από το πέσιμό του στην άμυνα, σηκώθηκε, έτρεξε στον αιφνιδιασμό και τελείωσε την φάση.\nΤι θα προσφέρει ακόμα που δεν είδαμε στο ΟΑΚΑ; Περιφερειακό σουτ. Ο Τιλί έχει ένα ικανοποιητικό τρίποντο, του αρέσει να… κρύβεται στην αδύναμη πλευρά και να εκτελεί και θα ανοίξει κι άλλο περισσότερο τις αντίπαλες άμυνες. Δεν θα φοβηθεί να πάρει το σουτ από τα 6,75μ ή να ψάξει το ντράιβ.\nΤέλος, είναι ο κατάλληλος παίκτης για να αποφορτίσει στο 100% τον Γιώργο Πρίντεζη και τον Τζαμέλ ΜακΛίν. Γιατί αναφέρουμε τον Αμερικανό και τον βάζουμε στην ίδια πρόταση με τον Πρίντεζη που παίζει και στο «4»; Επειδή ο Τιλί θα προσφέρει και στο «5». Είναι το «κούμπωμα» του ΜακΛίν στην αμυντική λειτουργία και ο αθλητής που έψαχνε ο Σφαιρόπουλος για να καλύψει τις όποιες ανορθογραφίες του Τζαμέλ στο αμυντικό κομμάτι.\nΤα υπόλοιπα στο παρκέ… Welcome back Κιμ…\n«Αφήνει την περίπτωση του Μπρινιόλι η Σπαλ»\nΆρης: Νέο «φιρμάνι» 100.000 ευρώ για Παλαθουέλος\nΚοινοποίηση: Κιμ Τιλί: Ο παίκτης που του έλειπε


ΣΚΕΦΤΟΜΑΣΤΕ ΕΛΛΗΝΙΚΑ: ΑΛΛΟ ΑΛΑΛΟ ΞΕΚΟΥΔΟΥΝΟ. Πάολα: «Ο Καζαντζίδης εκμεταλλευόταν τον πόνο και τη μετανάστευση», ΤΡΙΖΟΥΝ τα κόκκαλα του Στελάρα. ΦΩΤΟ\nΑΛΛΟ ΑΛΑΛΟ ΞΕΚΟΥΔΟΥΝΟ. Πάολα: «Ο Καζαντζίδης εκμεταλλευόταν τον πόνο και τη μετανάστευση», ΤΡΙΖΟΥΝ τα κόκκαλα του Στελάρα. ΦΩΤΟ\n«Δεν αρκούσε να πει δυο-τρία για το κάθε θέμα; Άρα, ζητούσε και του έγραφαν τραγούδια γι' αυτά. Άρα τα εκμεταλλευόταν. Έκανε κατάχρηση στον πόνο, στην απονιά, στην αδικία», δήλωσε χαρακτηριστικά...


Α.Μαστοράκου: Πρόθυμοι στη εθνική προσπάθεια – Ιατρικό Βήμα\nΑ.Μαστοράκου: Πρόθυμοι στη εθνική προσπάθεια\nΑ.Μαστοράκου: Πρόθυμοι στη εθνική προσπάθεια:\nΤην Τετάρτη 18/03/2020 πραγματοποιήθηκε ευρεία τηλεδιάσκεψη Προέδρων Ιατρικών Συλλόγων Πελοποννήσου, Δυτικής Ελλάδας και Ιονίων Νήσων με σκοπό την αποτύπωση των προβλημάτων στη διαχείριση της πανδημίας του Κορωνοϊού στις περιοχές ευθύνης τους.\nΠαρατίθενται οι γενικές παρατηρήσεις επί του υφιστάμενου σχεδιασμού: 1. Το εθνικό σχέδιο αντιμετώπισης του κορωνοϊού έχει κέντρο βάρος τη νοσοκομειακή διαχείριση των ασθενών, με ελλείψεις στο συντονισμό της διαχείρισης των ύποπτων ή επιβεβαιωμένων περιστατικών κορωνοϊού στην κοινότητα (80% των κρουσμάτων) από τη δημόσια ή ιδιωτική ΠΦΥ. 2. Ο σχεδιασμός απευθύνεται κατά κύριο λόγο στον κρατικό τομέα, μέσω της 6ης Υγειονομικής περιφέρειας, χωρίς την επιτελική συμμετοχή των Ιατρικών Συλλόγων. 3. Παρατηρούνται ελλείψεις στο υγειονομικό υλικό που απαιτείται για τη δειγματοληψία ρινοφαρυγγικού επιχρίσματος και καθυστέρηση στην λήψη των αποτελεσμάτων των δειγμάτων από τα εργαστήρια αναφοράς. 4. Παρατηρούνται αποσπάσεις και μετακινήσεις ιατρών των δημόσιων δομών προς άλλες περιοχές και έλλειψη συντονισμένης ενίσχυσης του ιατρικού προσωπικού των Νοσοκομείων. 5. Η εθελοντική δράση ιατρικού δυναμικού που ενδεχομένως απαιτηθεί, δε συνοδεύεται από νομοθετικό πλαίσιο και θα βάλει σε επικίνδυνες περιπέτειες νομικής, διοικητικής ή άλλης φύσεως τους ιατρούς που θα θελήσουν να συνδράμουν στην αντιμετώπιση της πανδημίας. 6. Μετά την έκδοση της πράξης νομοθετικού περιεχομένου ΦΕΚ Α’ 64 (14-3-2020) αρ. 6, η οποία προβλέπει την επίταξη για χρονικό διάστημα μέχρι 6 μηνών όλων των μέσων ατομικής προστασίας (μασκών κάθε είδους, μέσων ατομικής προφύλαξης και υγειονομικός ρουχισμός), αυτή η προμήθεια δεν είναι δυνατό να πραγματοποιηθεί από την αγορά. Κατά αυτό τον τρόπο, τίθεται σε άμεσο κίνδυνο η ασφαλής λειτουργία των ιδιωτικών ιατρείων, καθώς οι γιατροί καλούνται απροστάτευτοι να διαχειριστούν ασθενείς -πιθανά κρούσματα του κορωνοϊού, παρότι υποχρεούνται να τηρούν τα μέτρα ασφαλείας τα οποία ο Π.Ι.Σ. έχει συστήσει. 7. Πολλά ιατρεία εξετάζουν το ενδεχόμενο αναστολής της λειτουργίας τους, καθώς έχουν δεχθεί δυσμενέστατες οικονομικές συνέπειες χωρίς καμία μέριμνα προστασίας από την πολιτεία. 8. Πολλοί ιατροί είναι ηλικιωμένοι ή ανήκουν σε ευπαθείς ομάδες και εκτίθενται σε κίνδυνο ζωής σε πιθανή επαφή με κρούσμα κορωνοϊού. 9. Ιατρικά μηχανήματα πχ αναπνευστήρες έχουν μετακινηθεί με εντολή της 6ης ΥΠΕ προς τα Νοσοκομεία αναφοράς, δημιουργώντας ελλείψεις σε κάποιες περιοχές με δυσκολίες πρόσβασης. 10. Δεν έχουν προχωρήσει όλα τα Νοσοκομεία σε διαμόρφωση πτέρυγας COVID-19 ή τοποθέτησης κοντέϊνερ (isolation box) για την αρχική κλινική εξέταση και δειγματοληψία των ασθενών. 11. Η καραντίνα των 7 και όχι 14 ημερών στους ιατρούς κατά διαφοροποίηση του επιδημιολογικού πρωτοκόλλου θα πρέπει να διασφαλισθεί με αρνητικοποίηση του τεστ κορωνοϊού του ιατρού πριν την επιστροφή στο εργασιακό περιβάλλον. 12. Οι δομές και οι καταυλισμοί που φιλοξενούν πρόσφυγες και μετανάστες θα πρέπει να θεωρηθούν κλειστές, με αναβάθμιση των μέτρων προστασίας τους με σκοπό την προφύλαξη τόσο των προσφύγων και μεταναστών, όσο και του κοινωνικού συνόλου. 13. Οι υποχρεωτικές καραντίνες του ιατρονοσηλευτικού προσωπικού και οι άδειες ειδικού σκοπού δημιουργούν μεγάλα κενά στην εξαιρετικά οριακή λειτουργία των Νοσοκομειακών μονάδων. Μετά από διεξοδική συζήτηση, προτείνονται τα ακόλουθα: 1. Θα πρέπει να ληφθεί άμεσα η μέριμνα να δημιουργηθούν κέντρα COVID-19 σε κρατικές δομές (ή κινητή μονάδα) με μία δομή δειγματοληψίας (ολοήμερη κάλυψη) ανά νομό, ώστε να πραγματοποιούνται οι απαραίτητες εργαστηριακές και διαγνωστικές εξετάσεις που απαιτούνται για τη διαχείριση της πνευμονίας που προκαλείται από τον κορωνοϊό στην κοινότητα. 2. Να ενισχυθούν τα Νοσοκομεία και οι κρατικές δομές ΠΦΥ με μόνιμο ιατρονοσηλευτικό προσωπικό και χρηματοδότηση. Απαραίτητη κρίνεται η αξιοποίηση του προσωπικού των ΤΟ.Μ.Υ. 3. Να υπάρχει η δυνατότητα άμεσης επικοινωνίας των Προέδρων Ιατρικών Συλλόγων με ΕΟΔΥ ή επιτροπή λοιμώξεων των Νοσοκομείων αναφοράς για ιδιαίτερα ζητήματα που άπτονται της γεωγραφικής διαχείρισης των περιστατικών. 4. Να δοθούν οικονομικά μέτρα ελάφρυνσης και αναστολής πληρωμών των ελευθεροεπαγγελματιών ιατρών που διατηρούν ανοιχτά τα ιατρεία τους με δυσβάσταχτη οικονομική ζημία και τεράστιες υποχρεώσεις ( μισθοδοσία προσωπικού, πάγια έξοδα, ασφαλιστικές εισφορές, εφορία, clawback, rebate κλπ). Να υπαχθούν οι ελευθεροεπαγγελματίες ιατροί στο σύνολο των μέτρων που αφορούν όλες τις επιχειρήσεις του ιδιωτικού τομέα. 5. Να αποσταλεί υγειονομικό υλικό (μάσκες, γάντια, γυαλιά, χειρουργικές ρόμπες, αντισηπτικά διαλύματα, κλπ) στους Ιατρικούς Συλλόγους με ευθύνη της πολιτείας, ώστε να μοιράσει στα μέλη τους. 6. Να σχεδιαστεί επιχειρησιακό πλάνο για την ευρύτερη περιοχή ευθύνης μας ανάλογα με τη διαβάθμιση της βαρύτητας των περιστατικών, πρωτόκολλο διαχείρισης ύποπτων ή επιβεβαιωμένων κρουσμάτων κορωνοϊού στην κοινότητα, διαχείριση ύποπτων και επιβεβαιωμένων κρουσμάτων στα νομαρχιακά νοσοκομεία και κριτήρια διακομιδών προς το Νοσοκομείο αναφοράς. Οι αποκλεισμοί, η μυστικοπάθεια και η εσωστρέφεια δεν είναι καλοί σύμβουλοι σε αυτή την κρίσιμη περίοδο καθώς η ευθύνη για την ορθή αντιμετώπιση των κρουσμάτων είναι τεράστια. Θεωρώντας ότι είναι εξαιρετικά σημαντική η συμμετοχή των Ιατρικών Συλλόγων στα κέντρα λήψης απόφασης στην επιτελική διαχείριση της πανδημίας της νόσου COVID-19, είμαστε πρόθυμοι να συμβάλλουμε από κοινού στη εθνική προσπάθεια.\nΙατρικός Σύλλογος Πρόεδρος Ι.Σ. Αγρινίου Παντελής Παπαθανάσης Ι.Σ. Αιγίου Αικατερίνη Υφαντή Ι.Σ. Αιτωλοακαρνανίας Αριστόβουλος Τριβλής Ι.Σ. Αμαλιάδας Κωνσταντίνος Τσαούσης Ι.Σ. Αργολίδας Κωνσταντίνος Κατσαρός Ι.Σ. Αρκαδίας Βασίλειος Ψυχογιός Ι.Σ. Ζακύνθου Παύλος Καψαμπέλης Ι.Σ. Κεφαλλονιάς Σοφία Ζαφειράτου Ι.Σ. Κορινθίας Χρυσοβαλάντης Μέλλος Ι.Σ. Λακωνίας Μαρία Τσιρώνη Ι.Σ. Μεσσηνίας Δημήτρης Τζωρτζίνης Ι.Σ. Πατρών Άννα Μαστοράκου Ι.Σ. Πύργου-Ολυμπίας Νικόλαος Κατσαρός\nΕπιστολή ΠΙΣ προς ΕΟΔΥ σχετικά με τη μείωση του κατ’ οίκον περιορισμού για ιατρούς


Καλά είναι τα Fantasy leagues και τα παρεμφερή αλλά η πραγματική ζωή διαφέρει. Η NFL έχει μπει στη ζωή των Ελλήνων μέσω και του στοιχήματος οπότε οι Xperts μας σας δίνουν τα απαραίτητα tips για να πάτε ταμείο. Αν τώρα γίνει κάποια στραβή και δεν πάτε, δεν φταίμε εμείς…\nΤα πρακτορεία του ΟΠΑΠ δεν διαθέτουν το κουπόνι του NFL. Πρέπει από πριν να ξέρετε τι θέλετε να παίξετε και είτε να συμπληρώσετε το κουπόνι από το σπίτι (αν γνωρίζετε πως) είτε να πάτε εκεί και να το κάνει για εσάς ο πράκτορας.\nΕίναι προτιμότερο να πάτε να παίξετε το δελτίο το Σάββατο γιατί έχει παρατηρηθεί ότι ο ΟΠΑΠ κλειδώνει αρκετά ματς NFL τις Κυριακές.\nΑπό φέτος κάνουμε κάποιες διαφοροποιήσεις στην μορφή του roundtable μας. Οι τέσσερις προτάσεις που δίναμε έγιναν 3+1. Οι τρεις είναι οι βασικές και πιο πιθανές ενώ το καινούριο "Bold Bet" είναι μια πρόταση για ρισκαδόρους, με υψηλότερη απόδοση η οποία αν βγει θα σας πληρώσει και καλύτερα. Happy Betting!\nΑπόδοση δελτίου: 4,92\nΠρόταση: Under39,5 πόντους (απόδοση 1,75– Κωδ. 4054)\nΚαι οι δύο παίζουμν με αναπληρωματικούς quarterbacks, και οι δύο έχουν σχετικά καλές άμυνες. Χωρός τον Watson οι γηπεδούχοι έχουν πετύχει 21 πόντους σε δύο ματς και οι Cards σκοράρουν μόλις 17,2 ανά αγώνα.\nΠρόταση: Under 40,5 πόντους (απόδοση 1,75– Κωδ. 4055)\nCutler vs Fitzmagic. Ένα ματς που δεν χάνεται. Όπως δεν χάνεται και το Under αφού αν αυτοί σκοράρουν πάνω από 40 πόντους θα γυρίσει ο κόσμος ανάποδα.\nΠρόταση: Νίκη Lions με παράταση (απόδοση 1,62– Κωδ. 4056)\nΤο κίνητρο μετράει. Και αυτό το έχουν οι φιλοξενούμενοι που κυνηγάνε μια θέση στην post season. Συν τοις άλλοις έχουν και καλύτερη ομάδα.\nΠρόταση: Νίκη Packers με παράταση (απόδοση 2.05– Κωδ. 4057)\nΕκεί φτάσαμε. Να θεωρείται έκπληξη η νίκη μας στο γήπεδο μας. Η ζωή χωρίς τον Rodgers είναι δύσκολη αλλά θα ποντάρω στη νίκη της ομάδας μου. Όχι γιατί με εντυπωσιάζει αλλά γιατί οι Ravens έχουν κι αυτοί τα χάλια τους.\nΑπόδοση δελτίου: 6,07\nΠρόταση: Νίκη Jaguars με spread 7,5 (απόδοση 1,90 - Κωδ: on line)\nΗ μεγάλη ευκαιρία των Jaguars έφτασε. Με την ήττα των Titans τα ξημερώματα της Παρασκευής απέναντι στους Steelers, η ομάδα της Florida έχει την ευκαιρία να σκαρφαλώσει στην κορυφή της AFC South. Δεν πρόκειται οι Browns να σταθούν εμπόδιο σε αυτή τους την προσπάθεια. Με η χωρίς Fournette οι Jags φεύγουν νικητές από το Ohio.\nΠρόταση: Νίκη Chiefs με spread 10,5 (απόδοση 1,95 - Κωδ: on line)\nΟι Chiefs κυνηγάνε ακόμα την κορυφή της AFC. Περιθώρια για στραβοπατήματα δεν υπάρχουν, ειδικά από την στιγμή που οι Steelers δεν χάνουν. Οι Patriots δοκιμάζονται στο Μεξικό, οπότε με νίκη οι Chiefs έχουν δικαίωμα να ονειρεύονται bye week στα play offs. Ο Travis Kelce είναι με διαφορά ο καλύτερος TE της AFC αυτή την στιγμή και ο Johnathan Casillas των Giants δεν μπορεί να μαρκάρει TE ούτε με τα μάτια.\nΠρόταση: Νίκη Lions (απόδοση 1,64 - Κωδ: on line)\nΤα Λιονταράκια θα αποχωρήσουν νικητές από την πόλη των ανέμων αν θέλουν να μείνουν δηλαδή στο κυνήγι της πρωτιάς της NFC North, αλλά ως συνήθως ο Matthew Stafford θα μας αγχώσει λίγο μέχρι να το κάνει. Παίρνουμε για αυτό τον λόγο λοιπόν την νίκη των Lions χωρίς κάποιο handicap, αλλά και γιατί ο ΟΠΑΠ μας κερνάει φαρμάκι με τις αποδόσεις του.\nΠρόταση: Νίκη Chiefs με διαφορά 19 - 24 πόντους (απόδοση 6,50 - Κωδ on line)\nΌπως είπαμε οι Chiefs περνάνε από το Met Life αλώβητοι. Ο Travis Kelce κάνει ματσάρα, το ίδιο και ο Kareem Hunt. Η επίθεση των Giants θα τα βρει σκούρα απέναντι στην άμυνα των Chiefs. Αξίζει το ρίσκο. Επίσης δεν ξέρω αν το έχετε προσέξει αλλά στα bold bet μας, πάμε πολύ καλά.\nΑπόδοση δελτίου: 5,51\nΠρόταση: Lions με spread 2,5 (απόδοση - 1,75 Κωδ. 4056)\nΠολύ χαμηλό το spread για δύο ομάδες που μπορεί να είναι μόνο δύο νίκες μακριά, αλλά η διαφορά στο τέλος του αγώνα θα είναι πολύ περισσότερη από τους 3 πόντους.\nΠρόταση: Eagles με spread 3,5 (απόδοση 1,80 - Κωδ. 4062)\nNo Zeke no party πιστεύω για τους Cowboys, που θα δουν τον Ajayi να κάνει ότι θέλει αυτή την εβδομάδα. Επίσης μην ξεχάσουμε τα χάλια που έδειξε ο Dak Prescott χωρίς τον Elliot δίπλα του, την περασμένη εβδομάδα απέναντι στους Falcons.\nΠρόταση: Patriots με spread 5,5 (απόδοση - 1,75 Κωδ. 4060)\nΚάποια στιγμή θα σοβαρευτεί η ομάδα του Brady, και αυτό είναι ανησυχητικό για όλους, επειδή και «ασόβαρη» κάθεται στο 7-2. Το υψόμετρο του Μεξικό δεν είναι ο καλύτερος σύμμαχος για τους αθλητές, αλλά το ίδιο ισχύει και για τους Raiders.\nΠρόταση: Travis Kelce to score a TD (απόδοση 2,00 - Κωδ: online)\nΕπιστροφή στην άμυνα των Giants, και ποντάρισμα στον Travis Kelce να γίνει άλλος ένας Tight End που σκοράρει κόντρα στους Giants, με απόδοση 2\nΑπόδοση δελτίου: 3,45\nΠρόταση: Νίκη Dolphins (απόδοση 1,75 - Κωδ: 4055)\nΤο Miami νικάει την Tampa στη μάχη της Florida. Αν ο αγώνας γίνονταν κανονικά την 1η αγωνιστηκή θα λέγαμε άλλα.\nΠρόταση: Νίκη Saints (απόδοση 1,22 - Κωδ: 4054)\nΟι Saints έστω και δύσκολα συνεχίζουν το σερί τους και νικάνε τους Redskins. Μυρίζομαι και over αλλά με πολύ μεγάλο ρίσκο\nΠρόταση: Νίκη Lions (απόδοση 1,62 - Κωδ: 4056)\nΤο Detroit περνάει δύσκολα από το Chicago και θέτει υποψηφιότητα για play offs. Ως συνήθως ο Matthew Stafford θα ξυπνήσει κάποια στιγμή στην 4η περίοδο και ο Mitch Trubisky θα τα βρει σκούρα απέναντι στην άμυνα των Λιονταριών\nΠρόταση: Νίκη Cowboys (απόδοση 2,30 - Κωδ: 4062)\nTο Dallas εκθρονίζει από την κορυφή του NFL τους Eagles και αυτόματα ξαναμπαίνουν γέρα στο κόλπο για την κορυφή της NFC East. Νo Zeke no problem...\nΑπόδοση δελτίου: 5,89\nΠρόβλεψη: Νίκη Ravens (απόδοση 1.80 - Κωδ: online)\nΗ ξεκούραστη άμυνα των Ravens απέναντι στον άπειρο QB Brett Hundley και τους απογοητευμένους Packers, σε ένα ματς που θα κρίνει πολλά για τα «Κοράκια» στο κυνήγι της Wild Card στην AFC.\nΠρόβλεψη: Νίκη Vikings (απόδοση 1.74 - Κωδ: online)\nΔύο πολύ φορμαρισμένες ομάδες με πλειάδα όπλων και εξαιρετικούς προπονητές. Οι επιδόσεις των Vikings στη έδρα τους γέρνουν ελαφρά τη ζυγαριά υπέρ τους.\nΠρόβλεψη: Over 51.0 (απόδοση 1.90 - Kωδ: online)\nΟι Saints είναι εξαιρετικά φορμαρισμένοι και εντός έδρας σκοράρουν κατά βούληση. Οι Redskins είναι απρόβλεπτοι και τα παιχνίδια τους είναι η χαρά του θεατή. Πολύ πιθανό το μεγάλο σκορ.\nΠρόβλεψη: Νίκη Redskins (απόδοση 4.00 - Κωδ: online)\nΗ ομάδα της πρωτεύουσας φέτος κάνει το αντίθετο απ’ ό,τι περιμένουν οι περισσότεροι. Αν συνεχίσει έτσι μπορεί να φύγει νικήτρια και να βάλει φωτιά στην NFC.\nH βαθμολογία των Tipsters μας μετά το πέρας δέκα στοιχηματικών εβδομάδων:\nGGX Tipsters Round Table\nΚερδισμένα Bold Bets\nTheo, Mike, Odell Betting Jr, Dj Rico & Αθέατος @ GotGameXperts\nVikings @ Seahawks Preview G13 2019\nChiefs @ Jaguars Preview - G1 2019\nRedskins @ Packers Recap - G14 2019


Meizu: του CEO δεν του αρέσουν τα Find X και NEX... - GizChina Greece\nMeizu: του CEO δεν του αρέσουν τα Find X και NEX…\nCynaegeirus — 21 Ιουνίου 2018\nΗ διπλή ανακοίνωση των full view ναυαρχίδων της BBK, Oppo Find X και Vivo NEX, φαίνεται να έχει προκαλέσει πολλαπλά εγκεφαλικά επεισόδια σε πολλά ανώτερα στελέχη στις εταιρίες παραγωγής κινητών. Ο CEO της Meizu Jack Wong έκανε δηλώσεις στα τοπικά μέσα οτι οι νέες πτυσσόμενες κάμερες δεν αξίζουν τον κόπο – η δε παρουσία τους δεν μειώνει το ύψος του κινητού, με τον κάτοχο να μην μπορεί να φτάσει το άνω μέρος με το δάκτυλό του…\nΤα 15 και 15 Plus έχουν παραδοσιακές οθόνες 16: 9 με πολύ μικρά bezels. Το επερχόμενο 16 μπορεί να ακολουθήσει την ίδια τάση αντί για σχέδιο πλήρους οθόνης ή εγκοπή. Σύμφωνα με τον Wong αυτή είναι η βέλτιστη λύση. Λένε οτι ο διάβολος κρύβεται στις λεπτομέρειες:\nΤο Meizu 15 Plus είναι πιο κοντό, αλλά πιο φαρδύ και με μισή ίντσα μικρότερη οθόνη – φαίνεται οτι ο σχεδιασμός της BBK δεν είναι ευκολοχώνευτος. Ελπίζουμε να μην μείνει η εταιρία στον παλιό σχεδιασμό του ΜΧ4 και να προχωρήσει στο μέλλον χωρίς ζήλιες. Η αντιγραφή δεν έβλαψε ποτέ κανέναν.\nTags: meizu 15 PlusOppo Find XVivo Nex\nNext post Geekbuying: πολλές προσφορές - λίγα τα κουπόνια - για το σημερινό flash sale!\nPrevious post Xiaomi Mi Band 3: το κορυφαίο smartband, διαθέσιμο τώρα στα 30€!!\nXiaomi CarKU X6: εκκινητής μπαταρίας για το αυτοκίνητο στα 53€!!\nGizTeam, 9 Απριλίου 2019


Λιμένας Μουνιχίας - Βικιπαίδεια\nΗ θέση του λιμένα Μουνιχίας, Α. του αρχαίου Πειραιά\nΔομή κατά την αρχαιότητα[Επεξεργασία | επεξεργασία κώδικα]\nΣτην αρχαιότητα, όπως και οι άλλοι δύο λιμένες του Πειραιά, (Ζέας και τμήμα του Κεντρικού), χαρακτηριζόταν πολεμικός λιμένας (δηλαδή σημερινός ναύσταθμος) της αρχαίας Αθήνας. Γύρω από τη λιμενική λεκάνη, και σε απόσταση 60 μέτρων από την προκυμαία, υπήρχε περιφρακτικό τείχος για την προστασία των τότε δημοσίων λιμενικών εγκαταστάσεων. Δεν υπάρχουν λεπτομέρειες για την περίφρακτη αυτή λιμενική ζώνη. Ο λιμένας αυτός εισέδυε εντός του λόφου της Μουνιχίας εκ της οποίας και έλαβε το όνομά του παρέχοντας μεγάλη προστασία σε βόρειους, νότιους και δυτικούς ανέμους. Τότε είχε άνοιγμα εισόδου 37 μ. με ισχυρούς λιμενοβραχίονες, στα άκρα των οποίων υπήρχαν πύργοι που ενώνονταν με την περιτείχιση του Πειραιά.\nΉταν λιμένας "κλειστός" όπως και οι άλλοι δύο λιμένες, δηλαδή από τους δύο πύργους κλείνονταν με ανελκόμενη κάθε φορά αλυσίδα. Έτσι ολόκληρος ο λιμένας αυτός βρισκόταν εντός των Πειραϊκών τειχών. Το ότι ο λιμένας Μουνιχίας ήταν πολεμικός, εξάγεται τόσο από επιγραφές που έχουν βρεθεί όσο και από ομολογία του Ισαίου. Το ότι ήταν μικρότερος των δύο άλλων το μαρτυρά ο μικρός αριθμός των νεωσοίκων, που ήταν μόνο 82 (κατά επιγραφές που βρέθηκαν). Οι νεώσοικοι αυτοί που ήταν γύρω από τον λιμένα είχαν μήκος ο καθένας 37 μ. και πλάτος 6,25 μ. και καταλάμβαναν κατά πλευρά μήκος προκυμαίας 512 μ., (το συνολικό μήκος της ήταν περίπου 600 μ.). Το υπόλοιπο τμήμα θα πρέπει να θεωρείται ως αναγκαίος χώρος επισκευών και ναυπήγησης των αρχαίων πολεμικών σκαφών. Στο χώρο αυτό θα πρέπει να φανταστούμε ότι θα πρέπει να υπήρχαν αποβάθρες ή τα λεγόμενα τότε "χώματα" για την απο-επιβίβαση των πληρωμάτων και την φορτοεκφόρτωση υλικών.\nΕπί της παραλίας του λιμένα Μουνιχίας φαίνεται πως υπήρχε κτίσμα αποθήκης υλικού, ως ένα είδος μικρής Σκευοθήκης για την εξυπηρέτηση των αναγκών των πλοίων. Στον λιμένα αυτό λιμενίζονταν τα αρχαία "ιερά πλοία" όπως η Πάραλος, η Σαλαμινία κ.α. κατά τις γιορτές των Μουνιχίων. Επίσης, απ' αυτόν τον λιμένα έφευγαν και οι θεωρούμενοι εχθροί του Αθηναϊκού κράτους καθώς και οι πολιτικοί εξόριστοι μεταξύ των οποίων και ο ρήτορας Αισχίνης.\nΣημειώνεται πως στη θέση του λιμένα της Μουνιχίας, οι σύγχρονοι πρώτοι ερευνητές τοποθετούσαν το Φάληρο. Τη γνώμη αυτή υποστήριξαν με φανατισμό εκτός των ξένων ιστορικών αρχαιολόγων και πολλοί Έλληνες. Σήμερα η άποψη αυτή δεν υποστηρίζεται από κανέναν. Τελευταίος υποστηρικτής εκείνης της άποψης ήταν ο Perret G. το 1887 που αποπειράθηκε να ορίσει έτσι ως λιμένα Μουνιχίας τον λιμένα Ζέας, η γνώμη όμως αυτή ως τελείως αστήρικτη έμεινε άνευ συνέχειας.\n↑ Προσβάλλεται μόνο από νοτιοανατολικούς ανέμους που πάντα είναι ασθενείς.\n↑ Κατά επιγραφές που βρέθηκαν\nΑνακτήθηκε από "https://el.wikipedia.org/w/index.php?title=Λιμένας_Μουνιχίας&oldid=8601330"\nΛιμένες της αρχαίας Αθήνας\nΤελευταία τροποποίηση 09:52, 1 Ιανουαρίου 2021.


Πρόκειται για μία επέκταση 1 εισόδου και 1 εξόδου συναγερμού (alarm box), για καταγραφικά Turbo-HD, που παρεμβάλλεται στο ομοαξονικό καλώδιο μεταφοράς του σήματος, μεταξύ της κάμερας και του καταγραφικού. Μπορεί να χρησιμοποιηθεί 1 alarm box σε κάθε ομοαξονική έξοδο του καταγραφικού, επεκτείνοντας τις εισόδους / εξόδους συναγερμού του, είτε υπάρχει συνδεδεμένη κάμερα...\nΠρόκειται για μία επέκταση 1 εισόδου και 1 εξόδου συναγερμού (alarm box), για καταγραφικά Turbo-HD, που παρεμβάλλεται στο ομοαξονικό καλώδιο μεταφοράς του σήματος, μεταξύ της κάμερας και του καταγραφικού. Μπορεί να χρησιμοποιηθεί 1 alarm box σε κάθε ομοαξονική έξοδο του καταγραφικού, επεκτείνοντας τις εισόδους / εξόδους συναγερμού του, είτε υπάρχει συνδεδεμένη κάμερα, είτε όχι, για τη διενέργεια αυτοματισμών (π.χ. ενεργοποίηση φωτισμού, σειρήνων, σύνδεση μπουτόν). Η επικοινωνία της συσκευής με το DVR γίνεται μέσω του πρωτοκόλλου Hikvision Coaxial, μέσα από το ίδιο καλώδιο του σήματος video (over coaxial). Στην περίπτωση που απαιτείται η συσκευή να τοποθετηθεί κοντά στην κάμερα, η έξοδος video της κάμερας συνδέεται στην είσοδο video της συσκευής και το video out της συσκευής σε μία οποιαδήποτε είσοδο του καταγραφικού (λειτουργία Camera). Η συσκευή μπορεί να τοποθετηθεί και κοντά στο DVR. Στην περίπτωση αυτή, η συσκευή είτε παρεμβάλλεται ανάμεσα σε μία κάμερα και το DVR (λειτουργία Camera), είτε η έξοδος video της συσκευής συνδέεται σε μία κενή είσοδο video του DVR (λειτουργία DVR). Η είσοδος και η έξοδος της συσκευής εμφανίζονται στις αντίστοιχες ρυθμίσεις για τα Alarm In και Alarm Out στο μενού του καταγραφικού, με τις ενδείξεις CoaxitronAlarmIn και CoaxitronAlarmOut και τον αριθμό της εισόδου video που συνδέθηκε. Η συσκευή τροφοδοτείται με 12VDC (± 25%) και η κατανάλωση της είναι 1.6 W max. Σε περίπτωση εγκατάστασης της συσκευής σε εξωτερικό χώρο, θα πρέπει να τοποθετηθεί μέσα σε στεγανό κουτί. Η συσκευή λειτουργεί σε συνθήκες περιβάλλοντος, με θερμοκρασία -40°C έως 60°C (-40°F έως 140°F) και υγρασίας 90% ή λιγότερο. Οι διαστάσεις της συσκευής είναι 130.96 mm × 99.91 mm × 26 mm και το βάρος της 148.5gr.


Femen – Η Γυμνή Επανάσταση: Το γυμνό είναι που προκαλεί ή το μήνυμα; | socialpolicy.gr\nΤο γυμνό κίνημα γνωστό ως «Femen», δραστηριοποιείται την τελευταία πενταετία, αποτελούμενο από γυναίκες οι οποίες θεωρούν τους εαυτούς τους «στρατιώτες της ελευθερίας» και χρησιμοποιούν ως κεντρικό σλόγκαν το «My body my Gun», που σημαίνει «το σώμα μου το όπλο μου». Ξεκίνησε από την Ουκρανία, συνέχισε να επεκτείνεται στη Γαλλία, στην Ισπανία και σε άλλες ευρωπαϊκές πόλεις, καθώς επίσης αναμένεται και στην Ελλάδα.\nΟι γυναίκες αυτές ονειρεύονται έναν κόσμο καλύτερο, μάχονται για τα δικαιώματα των γυναικών, καθώς προτάσσουν τα στήθη τους (κυριολεκτικά) απέναντι στην κοινωνική, πολιτική και θρησκευτική καταπίεση, περνώντας παράλληλα πολιτικά μηνύματα. Στις δράσεις τους περιλαμβάνονται γυμνές διαμαρτυρίες απέναντι στον Πούτιν, στη Μέρκελ και άλλους. Περνούν από σκληρή εκπαίδευση, διότι έρχονται συχνά αντιμέτωπες με την αστυνομική βία και τις επιθέσεις των πολιτών, οι οποίοι αντιτίθενται είτε στον τρόπο διαμαρτυρίας, είτε στο μήνυμα.\nΣύμφωνα με τα λόγια μιας ακτιβίστριας, το γυμνό γίνεται εύκολα αποδεκτό αν, παραδείγματος χάριν, βγει μια γυναίκα γυμνή από μια τούρτα και τραγουδήσει Happy Birthday Mr President παρά αν εμφανιστεί τόπλες με ένα πολιτικό μήνυμα. Με άλλα λόγια στις συνειδήσεις γίνεται ευκολότερα αποδεκτή η πορνεία, η σεξουαλική εκμετάλλευση των γυναικών και η πορνογραφία αλλά όχι η γυμνή διαμαρτυρία.\nΟι Femen θεωρούν το σώμα τους ως όπλο κοινωνικής και πολιτικής διαμαρτυρίας και το γυμνό τους σώμα δεν προκαλεί καθώς στρατιωτικοποιείται, χωρίς να περιλαμβάνει χρήση βίας. Πρόκειται για ειρηνική διαδήλωση και «Οι μαχητές της ελευθερίας», όπως αυτό-αποκαλούνται, έχουν ως μοναδικό όπλο το γυμνό γυναικείο σώμα, το οποίο χειρίζονται με σεβασμό και αξιοπρέπεια, με σκοπό την ελευθερία. Δεν προκαλούν, μάχονται.\nΤο κίνημα είναι αυτοχρηματοδοτούμενο, δεν υποκινείται από πολιτικά συμφέροντα. Απόδειξη ότι πολλές γυναίκες-μέλη των Femen ζουν κάτω από δύσκολες συνθήκες διαβίωσης, με ελάχιστα μέσα για την επιβίωση τους. Αντιμετωπίζουν απειλές για τη ζωή τους, απολύσεις από τη δουλειά τους και απαξίωση από τις οικογένειές τους.\nΗ δράση τους ονομάζεται «επανάσταση του λεπτού», διότι τόσο κρατάει έως τη σύλληψή τους. Παρόλα αυτά συζητιέται για μήνες και γίνεται θέμα στην πολιτική επικαιρότητα και στις ειδήσεις.\nΟγκώδη κινήματα διαμαρτυρίας, δεν είχαν την επιτυχία που έχει το γυναικείο κίνημα των Femen, το οποίο έχει αποκτήσει και φίλους και εχθρούς. Το ερώτημα ή μάλλον ο προβληματισμός ο οποίος προκύπτει είναι: ζούμε σε κοινωνίες στις οποίες δεν αρκεί ο Λόγος των γυναικών για να περάσει το μήνυμα της αξιοπρέπειας, της ελευθερίας και της ισοτιμίας; Όσο και αν σοκάρουν, μας δείχνουν τη γυμνή αλήθεια, ότι στις σημερινές κοινωνίες, η γυναικεία φωνή ακούγεται καλύτερα όταν είναι «γυμνή».\nΔιαβάστε Επίσης Δ. Βαρνάβας: Ακόμη και σε εμπόλεμες ζώνες προκαλεί ανατριχίλα το άκουσμα της εκκένωσης Νοσοκομείων